KOMMISSIONENS FORORDNING (EF) Nr. 546/98 af 10. marts 1998 om fastsættelse for 1998 af gennemførelsesbestemmelser for importordningen for visse oksekødsvarer fastsat i Rådets afgørelse 97/831/EF

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 97/831/EF af 27. november 1997 om indgåelse af en samarbejdsaftale mellem Det Europæiske Fællesskab og Den Tidligere Jugoslaviske Republik Makedonien (1),

under henvisning til Rådets forordning (EF) nr. 77/98 af 9. januar 1998 om visse procedurer for anvendelse af samarbejdsaftalen mellem Det Europæiske Fællesskab og Den Tidligere Jugoslaviske Republik Makedonien (2), særlig artikel 1, og

ud fra følgende betragtninger:

Der er i artikel 15, stk. 2, i den samarbejdsaftale, der er bilag til afgørelse 97/831/EF, for 1998 fastsat et toldkontingent på 1 650 tons, udtrykt i slagtet vægt, varer omhandlet i bilag E til aftalen; det er nødvendigt at fastsætte bestemmelser for anvendelsen af nævnte kontingent;

for at forvaltningen af dette kontingent kan være fleksibel, bør der indføres en ordning for ansøgning om importrettigheder; den erhvervsdrivende kan på grundlag af disse rettigheder i hele 1998 ansøge om importlicenser i henhold til Kommissionens forordning (EØF) nr. 3179/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter (3), senest ændret ved forordning (EF) nr. 1404/97 (4), og Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80 (5), senest ændret ved forordning (EF) nr. 260/98 (6), samtidig med at der indføres visse undtagelsesbestemmelser på området;

for at sikre en god kontrol af varernes oprindelse bør det kræves, at der forelægges enten et varecertifikat EUR.1 eller en fakturaerklæring efter bestemmelserne i protokol 2 til samarbejdsaftalen;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. For perioden fra 1. januar til 31. december 1998 åbnes der et toldkontingent på 1 650 tons for visse oksekødsvarer, udtrykt i slagtet vægt, med oprindelse i Den Tidligere Jugoslaviske Republik Makedonien.

Dette kontingent har løbenr. 09.4505.

2. Indførsel under det i stk. 1 omhandlede kontingent er forbeholdt visse levende dyr og visse former for kød under følgende KN-koder:

- ex 0102 90 51, ex 0102 90 59, ex 0102 90 71 og ex 0102 90 79

- ex 0201 10 00

- ex 0201 20 20

- ex 0201 20 30

- ex 0201 20 50

omhandlet i bilag E til afgørelse 97/831/EF.

3. Ved afskrivning på dette kontingent svarer 100 kg levende vægt til 50 kg slagtet vægt.

4. For varer indført under dette kontingent nedsættes værditolden og den specifikke told i den fælles toldtarif med 80 %.

Artikel 2

For at kunne komme ind under den i artikel 1 omhandlede importordning skal den person, der ansøger om en importrettighed, være en fysisk eller juridisk person, som ved ansøgningens indgivelse på en for medlemsstatens myndigheder tilfredsstillende måde skal godtgøre, at han i løbet af de sidste tolv måneder har udøvet handelsvirksomhed med oksekød med tredjelande; ansøgeren skal være optaget i et nationalt momsregister.

Artikel 3

1. Ansøgninger om importrettigheder kan kun indgives i den medlemsstat, hvor ansøgeren er registreret, jf. artikel 2.

2. Ansøgningen om importrettigheder skal omfatte mindst 15 tons slagtet vægt, uden at den samlede kontingentmængde overskrides.

3. Ansøgninger om importrettigheder kan kun indgives indtil den 13. marts 1998.

4. En erhvervsdrivende kan kun indgive én ansøgning. Hvis den samme erhvervsdrivende indgiver mere end én ansøgning, tages ingen af de pågældende ansøgninger i betragtning.

5. Medlemsstaterne underretter senest den 20. marts 1998 Kommissionen om de indgivne ansøgninger. Denne meddelelse omfatter en fortegnelse over ansøgerne og de mængder, der er ansøgt om.

Alle meddelelser, også dem om »ingen ansøgninger«, gives ved telex- eller telefaxmeddelelse, og indgives der ansøgninger, benyttes den i bilaget gengivne model.

Artikel 4

Kommissionen træffer afgørelse om, i hvilket omfang ansøgningerne kan imødekommes. Såfremt den samlede mængde, ansøgningerne omfatter, overstiger den disponible mængde, fastsætter Kommissionen en standardprocentsats for nedsættelse af den mængde, der er ansøgt om.

Artikel 5

1. Ved indførsel af den tildelte mængde skal der fremlægges en eller flere importlicenser.

Bestemmelserne i forordning (EØF) nr. 3719/88 og (EF) nr. 1445/95 finder anvendelse, jf. dog bestemmelserne i nærværende forordning.

2. Licensansøgninger kan kun indgives i den medlemsstat, hvor ansøgeren har ansøgt om importrettigheder.

3. Licensansøgningen og licensen skal indeholde nedenstående angivelser:

a) i rubrik 8: en angivelse af Den Tidligere Jugoslaviske Republik Makedonien; licensen forpligter til indførsel fra dette land

b) i rubrik 20: løbenr. 09.4505 og mindst en af følgende angivelser:

- Reglamento (CE) n° 546/98

- Forordning (EF) nr. 546/98

- Verordnung (EG) Nr. 546/98

- Êáíïíéóìüò (ÅÊ) áñéè. 546/98

- Regulation (EC) No 546/98

- Règlement (CE) n° 546/98

- Regolamento (CE) n. 546/98

- Verordening (EG) nr. 546/98

- Regulamento (CE) nº 546/98

- Asetus (EY) N:o 546/98

- Förordning (EG) nr 546/98.

4. Uanset artikel 8, stk. 4, i forordning (EØF) nr. 3719/88 opkræves den fulde told ifølge den fælles toldtarif, der gælder på datoen for overgang til fri omsætning for mængder ud over dem, der er angivet i importlicensen.

5. Uanset artikel 3 i forordning (EF) nr. 1445/95 er importlicenser, der udstedes efter nærværende forordning, gyldige indtil den 31. december 1998.

6. De udstedte licenser er gyldige i hele Fællesskabet.

Artikel 6

Produkterne omfattes af den i artikel 1 omhandlede told ved forelæggelse af et varecertifikat EUR.1 udstedt af udførselslandet i henhold til bestemmelserne i protokol 2, der er knyttet som bilag til samarbejdsaftalen, eller en fakturaerklæring, som er udfærdiget af eksportøren i henhold til bestemmelserne i nævnte protokol.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. marts 1998.

På Kommissionens vegne

Franz FISCHLER

Medlem af Kommissionen

(1) EFT L 348 af 18. 12. 1997, s. 1.

(2) EFT L 8 af 14. 1. 1998, s. 1.

(3) EFT L 331 af 2. 12. 1988, s. 1.

(4) EFT L 194 af 23. 7. 1997, s. 5.

(5) EFT L 143 af 27. 6. 1995, s. 35.

(6) EFT L 25 af 31. 1. 1998, s. 42.

BILAG

>START GRAFIK>

Fax (32-2) 296 60 27

Anvendelse af forordning (EF) nr. 546/98

Løbenr.: 09.4505

EUROPA-KOMMISSIONEN GD VI/D/2 - OKSEKØD

ANSØGNING OM IMPORTRETTIGHEDER

Dato: Periode:

Medlemsstat:

Ansøgerens nummer (1) Ansøger (navn og adresse) Mængde (antal)

I alt Medlemsstat: Fax: Tlf: (1) Fortløbende nummerering.

>SLUT GRAFIK>